Diari Oficial de la Generalitat Valenciana


Sumari del DOGV 7743, del 17-03-2016 (2016/1954)

ACORD de 16 de març de 2016, del Consell, pel qual s'aproven mesures per a limitar la pol·linització creuada entre plantacions de cítrics.
------------------------------------------------------------------------------------------------------------------------------------------

### Dades del document

Número de DOGV
:   7743

Data del DOGV
:   17-03-2016

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2016/1954


Data del document
:   16-03-2016

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Acord

Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural

ACORD de 16 de març de 2016, del Consell, pel qual s'aproven mesures per a limitar la pol·linització creuada entre plantacions de cítrics. [2016/1954]  
En els anys 80 i 90 es van plantar al llarg del territori de la Comunitat Valenciana varietats híbrides de mandariner que van provocar la presència de llavors en els fruits d'altres varietats del grup de les mandarines que, fins al moment, no en produïen. La conseqüència va ser un detriment de la qualitat final d'algunes varietats de cítrics, amb greu repercussió comercial negativa. Per això, i a fi d'evitar la presència de llavors en fruits cítrics, es va establir l'obligació de traure els ruscos de les zones citrícoles.  
Els apicultors, que tradicionalment basaven la seua activitat en l'obtenció de mel de cítrics, no han pogut instal·lar els seus ruscos en aquestes zones i han renunciat a obtindre mel d'aquest origen al territori de la Comunitat Valenciana.  
Des de les primeres decisions, i fins a l'actualitat, s'han produït alguns fets que permeten avançar en la normalització de les relacions entre la citricultura i l'apicultura. D'una banda, algunes varietats híbrides de mandariners han perdut part del seu interés inicial, i han sigut progressivament substituïdes per altres varietats no susceptibles de generar problemes de pol·linització creuada. A més, amb el Sistema d'Informació Geogràfica (SIG) citrícola, es disposa d'informació sobre les zones citrícoles en què no hi ha varietats híbrides.  
A la vista dels fets descrits en el paràgraf anterior, s'entén possible autoritzar, progressivament al llarg de diversos exercicis, l'activitat apícola en la superfície citrícola, de manera que es permeta l'obtenció d'un producte de qualitat, apreciat pel consumidor, sense eixir del nostre territori. No obstant això, aquest retorn dels ruscos ha de fer-se amb les precaucions degudes per a garantir la qualitat i la comercialització dels cítrics.  
Utilitzant el SIG citrícola, s'han situat en un pla les parcel·les amb varietats híbrides. Al voltant dels límits d'aqueixes parcel·les, s'ha traçat una franja de protecció de 500 metres. Això ha permés delimitar la resta de la superfície citrícola que seria susceptible de rebre ruscos sense risc de generar problemes de pol·linització creuada.  
No obstant això, aplicant el principi de precaució, s'ha calculat per a cada terme municipal el nombre d'assentaments de ruscos que es podrien habilitar, considerant una distància entre aquests de 350 m. En aquest procés, s'ha obtingut una llista de municipis de la zona citrícola en què la ubicació de ruscos seria possible, sense posar en risc la qualitat de la fruita, i permetent que els apicultors valencians puguen ubicar els seus ruscos censats en àrees de producció de cítrics de la Comunitat, en determinades condicions.  
Hem de valorar dos factors a tindre en compte, d'una banda les condicions de clima en l'últim any, amb una greu sequera, i l'elevada mortalitat de les abelles obliguen el sector productor a buscar floracions potents, com ara la flor de taronger, per a recuperar els ruscos; d'una altra, el sector citrícola i l'apícola han arribat a una coexistència i un equilibri al llarg dels anys d'implantació de les mesures de limitació de la pol·linització creuada i prova d'això és el baix nombre de denúncies que es reben.  
La utilització parcial de la zona citrícola ha permés considerar la possibilitat de permetre l'entrada progressiva de ruscos, per la qual cosa s'han simplificat els annexos I i II en dues categories només i s'han mantingut les peticions de les organitzacions professionals de municipis introduïts l'any anterior.  
A aquest efecte, la disposició addicional cinquena de la Llei 9/2001, de 27 de desembre, de Mesures Fiscals i Gestió Administrativa i Financera i d'Organització de la Generalitat Valenciana, habilita el Consell per a fixar una distància mínima preventiva d'assentament de ruscos respecte de les plantacions de cítrics.  
  
Per això, a proposta de la consellera d'Agricultura, Medi Ambient Canvi Climàtic i Desenvolupament Rural, el Consell, en la seua reunió del dia 16 de març de 2016,  
  
  
ACORDA  
  
Primer  
Queda prohibit l'assentament de ruscos a menys de quatre quilòmetres de les plantacions de cítrics. Aquesta prohibició es mantindrà durant l'època de floració dels cítrics que, atesos els registres actuals de temperatures i les condicions previstes per a la primavera de l'any 2016, i a aquests efectes, es fixa entre el 17 de març i el 15 de maig de 2016.  
  
  
Segon  
S'exceptuaran del que estableix l'apartat primer aquells assentaments apícoles que complisquen les condicions següents:  
a) Albergar un nombre màxim de 650 ruscos.  
b) Comptar amb el consentiment previ, per escrit, de tots els propietaris de finques de cítrics existents en un radi d'1 quilòmetre al voltant del lloc d'ubicació dels ruscos.  
L'incompliment d'alguna de les dues condicions mencionades s'entendrà com assentament de ruscos en una ubicació prohibida, als efectes assenyalats en aquest acord.  
  
Tercer  
També s'exceptuaran del que estableix l'apartat primer d'aquest acord els assentaments de ruscos que s'ubiquen als termes municipals arreplegats en l'annex I. No obstant això, aquests assentaments hauran de complir les condicions següents:  
a) Ubicar-se a una distància superior a 500 metres dels límits de les parcel·les de qualsevol de les varietats d'híbrids de mandariner susceptibles de provocar pol·linització creuada.  
b) Albergar un màxim de 150 ruscos per assentament.  
c) Respectar una distància de, com a mínim, 350 metres a altres assentaments apícoles.  
d) Comptar amb el permís d'assentament del propietari dels terrenys.  
L'incompliment d'alguna de les quatre condicions mencionades s'entendrà com a assentament de ruscos en una ubicació prohibida als efectes assenyalats en aquest acord.  
  
Quart  
Excepcionalment, també s'exceptuaran d'allò que s'ha establit en l'apartat primer d'aquest acord els assentaments de ruscos que s'ubiquen als termes municipals inclosos en l'annex II, dins dels límits marcats per les coordenades del Sistema d'Informació Geogràfica de Parcel·les Agrícoles (SIGPAC), arreplegades en l'annex II, que delimiten polígons susceptibles d'albergar ruscos. No obstant això, aquest assentaments hauran de complir les condicions següents:  
  
a) Ubicar-se a una distància superior a 500 metres dels límits de les parcel·les de qualsevol de les varietats d'híbrids de mandariner susceptibles de provocar pol·linització creuada.  
b) Albergar un màxim de 60 ruscos per assentament.  
c) Respectar una distància de, com a mínim, 350 metres a altres assentaments apícoles.  
d) Comptar amb el permís d'assentament del propietari dels terrenys.  
L'incompliment d'alguna de les quatre condicions mencionades s'entendrà com a assentament de ruscos en una ubicació prohibida als efectes assenyalats en aquest acord.  
  
Cinqué  
La distància de quatre quilòmetres entre els assentaments de ruscos i les plantacions de cítrics es podrà reduir a un quilòmetre en les àrees agrícoles en què la implantació de cultius que requerisquen la pol·linització entomòfila per a millorar la seua productivitat tinga una especial significació.  
L'apreciació d'aquesta circumstància correspondrà a les associacions d'agricultors representatives i amb interessos en cada municipi per als quals se sol·licite l'excepció.  
L'excepció prevista en aquest apartat no requereix autorització administrativa i és suficient la comunicació per escrit per part de les associacions a l'oficina comarcal de la conselleria competent en agricultura i la ubicació de la qual li corresponga.  
Aquesta comunicació anirà acompanyada de la delimitació d'aquells polígons en què es proposa la reducció de la distància.  
  
Sisé  
En les àrees incloses en els apartats anteriors, en les quals s'autoritza l'assentament de ruscos en zones citrícoles, es permetrà la utilització de tractaments a base d'àcid gibberèl·lic o de sulfat de coure durant el període de floració, com a mètode alternatiu per a reduir significativament la presència de llavors en els fruits.  
Els tractaments fitosanitaris es desenvoluparan de conformitat amb la legislació fitosanitària vigent, tenint en compte el Reial Decret 1311/2012, de 14 de setembre, pel qual s'estableix el marc d'actuació per a aconseguir un ús sostenible dels productes fitosanitaris, sense perjuí del compliment de les restriccions establides en el full de registre de cada producte fitosanitari utilitzat.  
  
Seté  
Els ruscos no identificats individualment amb el número de registre apícola, trobats en zones on estiga prohibit l'assentament i amb una situació comprovada pel personal de la conselleria competent en matèria d'agricultura, seran objecte de trasllat, amb l'exposició pública prèvia durant deu dies al tauler d'anuncis de l'ajuntament del municipi en què estiguen ubicats. Aquest fets seran notificats al propietari dels terrenys on estiguen instal·lats els ruscos. Transcorreguts vint dies sense reclamació de la titularitat d'aquells, es destruiran.  
  
La presència de ruscos identificats en la zona prohibida per aquest acord serà notificada a la persona interessada. Aquesta, en el termini de set dies comptats a partir de la notificació, haurà de traslladar els ruscos a un altre assentament permés. Si no ho fa, la conselleria competent en matèria d'agricultura els traslladarà, amb el procediment previ oportú, i li notificarà posteriorment el lloc on han sigut ubicats. Serà responsabilitat de l'apicultor fer-se càrrec dels ruscos en el nou assentament.  
  
En tot cas, l'adopció d'aquestes mesures s'efectuarà atenent el procediment d'execució forçosa previst en els articles 93 i següents de la Llei 30/1992, de Règim Jurídic de les Administracions Públiques i del Procediment Administratiu Comú.  
  
Huité  
La presència de ruscos en els llocs prohibits implicarà l'inici del procediment establit per a això en la legislació general de subvencions per a declarar la pèrdua de la condició de beneficiari de les ajudes per a apicultors convocades a càrrec de fons propis exclusius de la Generalitat.  
  
Nové  
Les actuacions derivades de la comprovació del compliment d'aquest acord seran executades pel personal de les oficines comarcals de la conselleria competent en agricultura, que les traslladaran a les respectives direccions territorials per a la seua coordinació i direcció en el seu àmbit territorial d'actuació. La Direcció General d'Agricultura, Ramaderia i Pesca exercirà la supervisió i coordinació, i adoptara les resolucions d'execució forçosa a proposta de les direccions territorials de la Conselleria d'Agricultura, Medi Ambient, Canvi Climàtic i Desenvolupament Rural.  
  
Desé  
Sense perjuí del que s'ha establit anteriorment, els apicultors hauran de complir, en els assentaments permesos a aquest efecte, la normativa sectorial corresponent.  
  
Onzé  
Els apicultors tindran com a termini per a retirar els seus ruscos de les zones citrícoles afectades huit dies des de la publicació d'aquest acord.  
  
Dotzé  
Aquest acord es publicarà en el Diari Oficial de la Comunitat Valenciana.  
  
Contra aquest acord, els interessats podran interposar directament un recurs contenciós administratiu en el termini de dos mesos, comptats a partir de l'endemà de la seua publicació en el Diari Oficial de la Comunitat Valenciana, davant de la Sala Contenciosa Administrativa del Tribunal Superior de Justícia de la Comunitat Valenciana, de conformitat amb el que preveuen els articles 10 i concordants de la Llei 29/1998, de 13 de juliol, reguladora de la jurisdicció contenciosa administrativa.  
Tot això, sense perjuí de la interposició potestativa del recurs de reposició davant del Consell, en el termini d'un mes a comptar des de l'endemà de la publicació esmentada, d'acord amb el que preveuen els articles 116 i següents de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
València, 16 de març de 2016  
  
La consellera secretària,  
MÓNICA OLTRA JARQUE